Fase 4 en 5 weer ingestel(Argieffoto: Unsplash) Fase 4- en 5-beurtkrag sal van Maandag af weer Suid-Afrikaners se voorland wees. Fase 4-beurtkrag sal Sondag om 16:00 vir 24 uur ingestel word. Fase 5 sal dan daarna volg en van Maandag om 16:00 tot Dinsdag om 05:00 van krag wees. Die beurtkragfases sal daarna tot fase 4 afgeskaal word, wat tot Dinsdag om 16:00 geld en deur fase 5 vervang sal word. Dié skedule sal dan tot verdere kennisgewing voortgaan. Oor die afgelope 24 uur is ŉ opwekkingseenheid by die Arnot-kragstasie in diens gestel en ŉ opwekkingseenheid elk by die Kriel-, Medupi- en Tutuka-kragstasie het in dieselfde tydperk onklaar geraak. Die herstel van opwekkingseenhede elk by die Duvha-, Medupi- en Tutuka-kragstasie en twee eenhede by die Hendrina-kragstasie is vertraag. Volgens Eskom sal die herstelwerk aan die beskadigde torings by die Cahora Bassa- hidroëlektriese skema in Mosambiek eers teen volgende week voltooi wees. Altesaam 4 600 MW is tans weens beplande instandhoudingswerk nie beskikbaar nie, terwyl nog 17 008 MW weens onbeplande herstelwerk nie beskikbaar is nie.